PRÍSPEVOK DO KRONIKY OBCE

ZEMIANSKE KOSTOĽANY

ZA ROK 2010

ZAPÍSALA: Mgr. MARIANA PLACHÁ

V ZEMIANSKYCH KOSTOĽANOCH 30. JÚNA 2011

ÚVOD
	Okrúhlym rokom 2010 sme zavŕšili prvú dekádu nového – 21. storočia aj nového, tretieho tisícročia. Je iste priskoro na akékoľvek bilancovanie, pretože je za nami príliš krátka doba na ucelené závery, ale môžeme v rámci všeobecných úvah konštatovať, čo všetko sa okolo nás zmenilo a ako to ovplyvnilo náš život. Zisťujeme, ako rýchlo plynú udalosti a vplyvom stále dokonalejšej informatizácie sa dozvedáme o nich hneď po ich doznení, ba niekedy sme vtiahnutí do víru mnohých celosvetových pohybov, katastrof, politických zmien, revolúcií, hospodárskeho diania priamo, počas ich priebehu. Pod dojmom týchto informácií valiacich sa do našich domácností cez rozhlasové a televízne stanice, cez internet aj rôzne tlačoviny, máme dojem, že život sa akosi zrýchlil, nemáme čas na vzájomnú medziľudskú komunikáciu a hrozí oslabenie medziľudských vzťahov.	
	Aby nedošlo k splneniu tohto nežiaduceho scenára, o to sa snažia jednotlivci aj skupiny ľudí v regiónoch, obciach aj menších spoločenstvách.  Vždy na tomto mieste sledujeme ich snahu o spríjemnenie života pre seba aj iných, zanietenosť, s akou organizujú verejný a spoločenský život, oceňujeme radosť z dobre pripraveného, vydareného podujatia, ktoré prilákalo mnoho záujemcov. Aj medzi nami sú spoluobčania, ktorých môžeme zaradiť medzi tých nemnohých nadšencov každoročne sa aktivizujúcich v kultúre, športe, v činnosti dobrovoľných spolkov a organizácií. Ich činnosť napĺňa stránky kroniky a vo veľkej miere modeluje celé spoločenské dianie obce a jej obyvateľov.
	Pre rok 2010 boli určujúce predovšetkým politické udalosti. Prežili sme tzv. volebný rok, keďže k volebným urnám sme vykročili v dvoch termínoch – na jar sme volili nový najvyšší zákonodarný zbor – Národnú radu Slovenskej republiky (NR SR), v novembri boli komunálne voľby, v ktorých sme vyberali starostu a poslancov obecnej samosprávy. V tomto roku sa vymenil po výberovom konaní kontrolór obce. Okrem týchto volebných aktov sa naši občania zúčastnili aj celoštátneho referenda v mesiaci septembri.
	Ostatné udalosti v obci sa radia medzi spoločenské a svojím charakterom nemenili pomery v obci ani postavenie jednotlivcov a skupín obyvateľov. Nové mená sme zaznamenali na postoch riaditeľov – vo výrobnom závode SE ENO Zem. Kostoľany a v Základnej škole Zem. Kostoľany.
	Začali sa práce na zveľadení centra obce, pokračovali drobné opravy a úpravy verejných priestranstiev aj ďalšie úpravy renesančného kaštieľa v strede obce a zemianskej kúrie k nemu priliehajúcej.
	Nie veľmi optimistické je konštatovanie v hospodárskej oblasti – počte prevádzok na území obce, ich prosperita a hlavne zamestnanosť obyvateľov .
	Ponoríme sa do mnohých oblastí, no na tomto priestore sa nedá vystihnúť celá šírka zaujímavých podujatí ani osobný prínos jednotlivých aktérov a už vôbec nie pocity, s akými prijala ich uskutočnenie široká verejnosť v našej obci. Zápis v kronike je len ich faktickým zmapovaním, nie ich hodnotením, to si musí urobiť každý občan sám. Obsažnosť zápisov napovedá, že je o čom premýšľať.  

POLITICKÉ  UDALOSTI
Voľby do NR SR
	Udalosťou číslo jeden v politickom živote na Slovensku pre rok 2010 sa stali voľby do Národnej rady Slovenskej republiky, ktoré predseda NR vyhlásil na deň 12. júna 2010. Na prvé miesto spomedzi všetkých politických pohybov sa dostávajú svojím významom, pretože určujú na ďalšie 4 roky smerovanie štátu, regiónov aj samotných obcí vo všetkých oblastiach života.
	Volebná kampaň začínala 22. mája 2010, politické strany ju mohli využiť na prezentáciu svojich cieľov, predstaviť svoj volebný program a rôznymi formami osloviť voličov, aby odovzdali hlas práve ich strane a ich kandidátom na poslancov NR SR. I keď politické strany majú možnosť využívať bezplatne priestory domu kultúry na stretnutia s občanmi, v posledných rokoch sa k nám pred voľbami neunúvala so svojím programom ani jedna politická osobnosť. Pred týmito voľbami viselo len niekoľko letáčikov na oznamovacích tabuliach pred obecným úradom, ktoré asi oslovili veľmi málo okoloidúcich, aby im venovali pohľad. Po tejto stránke považujeme predvolebné aktivity strán kandidujúcich do NR SR za veľmi slabé a neadekvátne významu takejto udalosti.
	Voľby trvali len jeden deň – v sobotu 12. júna 2010, volebná miestnosť vo veľkej sále DK SNP bola voličom k dispozícii v čase od 7. do 22. hodiny. Ich priebeh riadila okrsková volebná komisia v zložení: predseda Vladimíra Sliepková, členovia Ing. Martina Jánošková, Iveta Rusňáková, Mgr. Erika Matejovičová, Ľudmila Rybnická, Jozef Fábry, Katarína Smatanová, Radovan Bajgar, Vladimír Matejov, Valent Oršula, zapisovateľka Ing. Jana Baráthová.
	Voliči dostali pred voľbami do domácností nielen Oznámenie o čase a mieste konania volieb, ale aj Zoznam zaregistrovaných kandidátov, ktorý si mali možnosť doma v pokoji preštudovať, pretože išlo o veľmi rozsiahly materiál, v ňom našli všetky politické strany aj s kompletnými kandidátkami. Vo volebnej miestnosti potom už mohli iba vybrať ten volebný lístok spomedzi osemnástich, ktorý chceli vhodiť do urny, ostatné odhodili.
	Okrsková komisia vyhodnotila výsledky volieb v našej obci nasledovne:
počet voličov zapísaných v zozname voličov .................................. 1417
počet voličov, ktorí sa zúčastnili na hlasovaní .................................  923 ........ 65,14 %
počet platných hlasov .......................................................................  912
počet hlasov odovzdaných pre jednotlivé strany:
Európska demokratická strana ............................................................ 2
Únia strana pre Slovensko ................................................................... 3
Strana rómskej koalície ........................................................................ 1
Paliho Kapurková, veselá politická strana ...........................................  8
Sloboda a solidarita ............................................................................. 101
Strana demokratickej ľavice ................................................................. 38
Strana maďarskej koalície ....................................................................  0
Ľudová strana – Hnutie za demokratické Slovensko ................................ 62
Komunistická strana Slovenska ................................................................. 16
Slovenská národná strana ..........................................................................  78 
Nová demokracia .......................................................................................  0
Združenie robotníkov Slovenska ...............................................................  6
Kresťansko – demokratické hnutie ............................................................  34
Ľudová strana Naše Slovensko ..................................................................  14
Slov. demokratická a kresťanská únia – Demokratická strana ..................  65
AZEN – Aliancia za Európu národov ........................................................  0  
SMER – sociálna demokracia ....................................................................  476
MOST – HÍD ..............................................................................................  8

Celoštátne referendum
	Dňa 18. septembra 2010 sa konalo celoštátne referendum, v ktorom mali občania odpovedať na šesť otázok:
1.	Súhlasíte s tým, aby Nár. rada SR zákonom zrušila povinnosť fyzických osôb a právnických osôb platiť úhradu za služby verejnosti poskytované Slovenskou televíziou a Slovenským rozhlasom ?
2.	Súhlasíte s tým, aby NR SR zákonom rozšírila možnosť prejednať konanie poslanca NR SR ako priestupok na všetky priestupky podľa zákona o priestupkoch?
3.	Súhlasíte s tým, aby NR SR ústavným zákonom znížila počet poslancov v NR SR na 100 s účinnosťou od nasledujúceho volebného obdobia?
4.	Súhlasíte s tým, aby NR SR zákonom ustanovila, že orgány verejnej moci môžu obstarávať osobné motorové vozidlá s obstarávacou cenou maximálne 40-tisíc eur?
5.	Súhlasíte s tým, aby NR SR ustanovila možnosť voliť poslancov NR SR a poslancov Európskeho parlamentu prostredníctvom internetu?
6.	Súhlasíte s tým, aby NR SR zákonom vyňala osoby poverené výkonom verejnej moci z možnosti uplatniť právo na odpoveď podľa tlačového zákona?
Možnosť odpovedať v referende mali naši občania v čase od 7. do 22. hodiny v DK SNP, komisia pre referendum pracovala v zložení: predseda Ing. Jana Školíková, podpredseda Eva Rauová, členovia Daniela Šestáková, Vladimíra Matejová, Valent Oršula.
Do zoznamov na hlasovanie bolo v našom okrsku zapísaných 1405 voličov, hlasovania sa zúčastnilo 283 voličov, čo je 20,14 %. Nízka účasť v referende je kompatibilná s celoslovenskými číslami. Na 1. otázku v referende odpovedalo ÁNO 252 voličov, 26 odpovedalo NIE. Na 2. otázku ÁNO 275, NIE 3 hlasy. Na 3. otázku ÁNO 272, NIE 8 hlasov. Na 4. otázku ÁNO 262, NIE 17 hlasov. Na 5. otázku ÁNO 205, NIE 68 hlasov. Na 6. otázku ÁNO 200, NIE 50 hlasov.
Komunálne voľby 
Najvyššia účasť býva vždy na voľbách, v ktorých si občania vyberajú predstaviteľov obce – starostu a poslancov obecnej samosprávy. Tohtoročné komunálne voľby začínali predvolebnou kampaňou v stredu 10. novembra 2010. Vtedy boli zverejnené mená na kandidátkach pre voľby starostu obce a poslancov obecného zastupiteľstva. Pred budovou obecného úradu boli osadené informačné tabule pre všetkých kandidátov, kde sa mohli prezentovať so svojím programom.
V nedeľu 21. novembra 2010 sa konalo predvolebné zhromaždenie kandidáta na starostu obce Milana Kováča.
V utorok 23. novembra 2010 bolo predvolebné zhromaždenie kandidáta na starostu obce Ing. Miloša Kočana, na poslancov OZ kandidujúcich za KDH Vladimíra Matejova a Mgr. Ivany Plachej, nezávislých kandidátov Ing. Bronislava Bajgara, Ing. Mareka Rolinca a za SMER – soc. demokraciu Valenta Oršulu.
Na stredu večer zvolali predvolebné zhromaždenie do DK SNP kandidátka na funkciu starostky obce Ing. Helena Kovačová, nezávislá, o posty poslancov a hlasy voličov sa uchádzali kandidáti za ĽS – HZDS Mgr. Iveta Melišková, Bohdana Pilchová, Adriana Pecháčová, Marta Preťová, Miroslava Šurinová, kandidáti za KSS Peter Papánek, Milan Pleško,  nezávislí Mária Ďurtová, Goran Kovač, František Pašek a Peter Rybár a za KDH Alena Vršková.
Okrem týchto priamych prejavov záujmu o hlasy voličov sa jednotliví kandidáti snažili predstaviť občanom aj inými spôsobmi – informačnými letáčikmi do schránok v domácnostiach a na výveskách pred obecným úradom. Tu treba podotknúť, že do schránok sa dávali aj materiály s negatívnym a osočujúcim obsahom a rozličnými výzvami pre voličov.
Od 7. hodiny dňa 25. novembra (štvrtok) už platilo volebné moratórium, keď sú zakázané akékoľvek prejavy a verejné vystúpenia kandidátov smerujúce k nastávajúcim voľbám. 
V sobotu 27. novembra 2010 sa volilo od 7. do 20. hodiny večer, teda čas na možnosť zúčastniť sa volieb bol skrátený oproti predchádzajúcim volebným aktom o dve hodiny. Počas celého dňa dochádzali naši občania do volebnej miestnosti v DK SNP, kde sa ich vo veľkej sále ujali členovia okrskovej volebnej komisie – predsedníčka Valéria Oršulová delegovaná stranou SMER – SD, podpredsedníčka Vladimíra Matejová za KDH, členovia Ing. Martina Jánošková za ĽS – HZDS, Branislav Plaško za KSS, Eva Rauová delegovaná starostkou obce, zapisovateľkou bola pracovníčka obce Ing. Jana Školíková.
Voliči dostali pri vstupe hlasovací lístok pre voľbu starostu obce, hlasovací lístok pre voľbou poslancov a obálku, do ktorej po úprave za plentou vložili lístky a následne ich vhodili do volebnej urny. Chorí a nevládni občania mali možnosť voliť do prenosnej volebnej urny, s ktorou ich na požiadanie navštívili členovia volebnej komisie v ich domácnostiach.
Na hlasovacom lístku pre voľbu starostu boli mená:
1.	Miloš Kočan, Ing., 44 r., štátny zamestnanec, nezávislý kandidát (NEKA)
2.	Helena Kovačová, Ing., 56 r., starostka obce, NEKA
3.	Milan Kováč, 48 r., samostatne zárobkovo činná osoba, NEKA.

Hlasovací lístok pre voľbu poslancov do Obecného zastupiteľstva (OZ) v Zemianskych Kostoľanoch obsahoval mená kandidátov:
1.	Bronislav Bajgar, Ing., 56 r., výsluhový dôchodca, NEKA
2.	Pavel Bobok, 55 r., opatrovateľ, KSS
3.	Zdeněk Čikl, 59 r., elektrikár, KSS
4.	Mária Ďurtová, 59 r., dôchodkyňa, NEKA
5.	Ján Hartmann, 53 r., verejná správa, NEKA
6.	Goran Kovač, 25 r., realitný maklér, NEKA
7.	Vladimír Matejov, 47 r., školník, KDH
8.	Jozef Medek, 64 r., dôchodca, KSS
9.	Iveta Melišková, Mgr., 40 r., sociálna pracovníčka, ĽS – HZDS
10.	Valent Oršula, 58 r., vodič, SMER – SD
11.	Peter Papánek, 54 r., záhradný technik, KSS
12.	František Pašek, Ing., 49 r., živnostník, NEKA
13.	Adriana Pecháčová, 40 r., samostatne zárobkovo činná osoba (SZČO), ĽS – HZDS
14.	Bohdana Pilchová, 50 r., invalidná dôchodkyňa, ĽS – HZDS
15.	Ivana Plachá, Mgr., 41 r., učiteľka, KDH
16.	Milan Pleško, 45 r., chemik, KSS
17.	Marta Preťová, 48 r., analytička, ĽS – HZDS
18.	Marek Rolinec, Ing., 32 r., koordinátor bezpečnosti, NEKA
19.	Peter Rybár, 26 r., technik, NEKA
20.	Miroslav Semánik, 37 r., profesionálny vojak, NEKA
21.	Miroslava Šurinová, 43 r., účtovníčka, ĽS HZDS
22.	Alena Vršková, 47 r., dielenská plánovačka, KDH

Po zatvorení volebných miestností členovia okrskovej volebnej komisie začali so sčítaním hlasov a na druhý deň, v nedeľu 28. novembra, vyhlásila zapisovateľka komisie výsledky: 
počet zapísaných voličov ............................................................ 1412
počet voličov, ktorým boli vydané obálky .................................... 995 ........... 70,46 %
Vo voľbách na post starostu obce získala najvyšší počet hlasov – 531 – doterajšia starostka Ing. Helena Kovačová, ktorá týmto začína svoje piate volebné obdobie vo funkcii starostky obce.
Ďalší kandidáti – Ing. Miloš Kočan získal 367 hlasov a Milan Kováč 74 hlasov.
V obecnom zastupiteľstve budú v rokoch 2010 – 2014 pracovať poslanci, ktorí sa vo voľbách umiestnili nasledovne: 
1.	Peter Rybár, získal 588 platných hlasov
2.	Ing. Marek Rolinec , 435 hlasov
3.	Alena Vršková, 349 hlasov
4.	Mgr. Ivana Plachá, 347 hlasov
5.	Bc. Goran Kovač, 343 hlasov
6.	Vladimír Matejov, 314 hlasov
7.	Pavel Bobok, 311 hlasov
8.	Ing. Bronislav Bajgar, 310 hlasov
9.	Valent Oršula, 296 hlasov
Náhradníci na miesta poslancov OZ:
1.	Mgr. Iveta Melišková, získala 290 hlasov
2.	Bohdana Pilchová, 290 hlasov
3.	Marta Preťová, 241 hlasov,
4.	Miroslav Semánik, 225 hlasov
5.	Zdeněk Čikl, 203 hlasov
6.	Milan Pleško, 195 hlasov
7.	Mária Ďurtová, 175 hlasov
8.	Jozef Medek, 155 hlasov
9.	Miroslava Šurinová, 151 hlasov
10.	Ján Hartmann, 150 hlasov
11.	Ing. František Pašek, 107 hlasov
12.	Peter Papánek, 99 hlasov
13.	Adriana Pecháčová, 94 hlasov.

Prvé zasadnutie OZ
Dňa 15. decembra 2010 sa v DK SNP konalo zasadnutie zastupiteľstva – posledné v starom zložení a prvé s novozvolenými poslancami. Predsedníčka volebnej komisie Valéria Oršulová vyhlásila výsledky komunálnych volieb zo dňa 27. 11. 2010, nasledoval sľub starostky obce Ing. H. Kovačovej aj nových poslancov, pričom hneď na tomto zasadnutí došlo k zmene, keď namiesto Pavla Boboka, ktorý sa vzdal z osobných dôvodov poslaneckého mandátu, zložila sľub prvá náhradníčka Mgr. Iveta Melišková. Súčasne boli schválení predsedovia a členovia komisií OZ:
–	finančná: predseda A. Vršková, člen P. Rybár  
–	stavebná a územného rozvoja obce: predseda Bc. G. Kovač, člen  V. Oršula
–	ekológie, životného prostredia, ochrany verejného poriadku a bezpečnosti: predseda Ing. M. Rolinec, člen V. Matejov
–	kultúry, vzdelávania, športu, sociálnych vecí: predseda Mgr. I. Plachá, člen Mgr. I. Melišková
–	pre konflikt záujmov: predseda Ing. B. Bajgar, členovia A. Vršková, Mgr. I. Melišková.

Ďalej OZ schválilo sobášiacich na nové volebné obdobie – okrem starostky obce sú to ešte poslankyne Mgr. I. Plachá a Mgr. I. Melišková. Zvolávaním a vedením zasadnutí OZ okrem starostky obce bol poverený člen OZ V. Oršula. Do Rady ZŠ Zem. Kostoľany boli pre nové volebné obdobie delegovaní rozhodnutím OZ poslanci Mgr. I. Plachá, A. Vršková, P. Rybár, do Rady MŠ Zem. Kostoľany Ing. M. Rolinec.
Súčasťou programu prvého zasadnutia zastupiteľstva obce je aj určenie platu starostu obce – podľa zákona prislúcha starostovi základný plat podľa platných tabuliek – pri počte obyvateľov v kategórii do 3000 obyvateľov, kam patrí aj naša obec, je zákonom stanovená výška platu 2,2-násobok priemernej mesačnej mzdy pracovníka v národnom hospodárstve za predchádzajúci kalendárny rok. V tomto prípade ešte za rok 2009, kedy bol 744,50 eur. Okrem toho má starostka našej obce zvýšený plat uznesením OZ č. 101/10 o 30 % schváleného platu.

Všeobecne záväzné nariadenia (VZN)
V roku 2010 bolo schválené VZN 1/2010 o dani z nehnuteľností na rok 2011 a Dodatok č. 1/2010 k VZN č. 1/2008 o výške príspevkov v škole a školských zariadeniach zriadených Obcou Zem. Kostoľany.

Rozpočet 
V roku 2010 bola príjmová časť rozpočtu naplnená hlavne príjmami z daní – podielových, z nehnuteľností, miestnych daní a poplatkov – všetko vo výške viac ako 770 000 eur. Príjmy z prenájmov priniesli do obecnej pokladne okolo 50-tisíc eur, rôzne poplatky, príspevky od občanov a organizácií sa rovnajú výške 137-tisíc eur. Spolu s transférmi zo štátneho rozpočtu boli príjmy obce v roku 2010 vyššie ako jeden milión 200-tisíc eur.
Výdavky sa rozdelili na niekoľko dôležitých oblastí – prevádzkové náklady obce ubrali z rozpočtu 80-tisíc eur, mzdy a odvody za zamestnancov obce 200-tisíc eur, na opravy a údržbu obecného majetku sa vynaložilo 29-tisíc eur, splátky úverov a bankové poplatky sa zaplatili vo výške 15400 eur,  odvoz a likvidácia komunálneho odpadu vyšli na 48500 eur, osvetlenie obce 27-tisíc eur, na výdavky Kina Vtáčnik, domu kultúry, príspevky organizáciám sa vynaložilo 51600 eur, nákup kosačky a krovinorezu stál 14600 eur, prevádzka a opravy materskej školy dosiahli výšku 88-tisíc eur. Z investičných nákladov nás zaujmú už dokončené, ale aj rozostavané akcie – revitalizácia centra obce, ktorá začala na sklonku roku 2010, stála zatiaľ 46 500 eur, detské ihrisko pri bytovkách na Ul. domovina 9995 eur, výstavba autobusovej zastávky v hornej časti tej istej ulice 24 600 eur. Práce na miestnej komunikácii vyšli zatiaľ na 125 700 eur, rekonštrukčné práce na oprave kúrie na Ul. 4. apríla na 33 800 eur. Spolu s ďalšími drobnejšími výdavkami na rôzne práce, nákupy a služby dosiahli celkové výdavky rozpočtu na rok 2010 sumu 892 127 eur. Sumarizácia príjmov a výdavkov naznačuje prebytkový rozpočet, čo je v dnešnej krízovej dobe, keď sa mnohé obce enormne zadlžujú, určite príjemný poznatok.

Dobrovoľný hasičský zbor (DHZ) 
Po komunálnych voľbách došlo aj vo vedení DHZ k výmenám vo funkciách – veliteľom DHZ je od decembra 2010 Ing. Martin Mokoš, preventivárom Ing. Marek Rolinec.

Oslavy
S každoročnou pravidelnosťou sa opakujú oslavy, ktorými si pripomíname významné dejinné udalosti našej obce či štátu. Konajú sa v réžii niektorých spoločenských organizácií a obce, väčšinou pred pamätníkom SNP v strede obce.
Dňa 9. apríla 2010 prišli pred pomník občania, členovia ZO SZPB a predstavitelia obce, aby si pripomenuli okrúhle – 65. výročie oslobodenia našej obce a položili vence na počesť obetí  2. svetovej vojny. Pretože toto výročie si zaslúžilo väčšiu pozornosť ako po iné roky, Základná organizácia SZPB v Zem. Kostoľanoch zvolala na tento deň svojich členov na slávnostnú členskú schôdzu do domu kultúry, po ktorej nasledovali obecné oslavy. Pred Pomníkom SNP stála čestná stráž príslušníkov Armády SR a symbolicky horel večný oheň. Po básni, prejavoch starostky obce Ing. H. Kovačovej, predsedníčky ZO SZPB O. Mrtvikovej a piesňach v podaní členov Klubu dôchodcov Zem. Kostoľany, položili členovia ZO SZPB k pomníku vence a záujemcovia sa presunuli do Kina Vtáčnik, kde bol premietnutý film sovietskej produkcie Prerušená pieseň. 
Rovnaký scenár, len o niečo skromnejší, mala oslava 66. výročia SNP dňa 27. augusta 2010, tiež organizovaná ZO SZPB v obci, s príhovorom Mgr. I. Plachej, vystúpením speváckej skupiny žien z KD a položením vencov k pomníku.
Návšteva  
Oslava 65. výročia oslobodenia obce v mesiaci apríli nebol jediný príspevok ZO SZPB k tomuto významnému výročiu.
Dňa 22. mája 2010 zorganizovali spolu s vedením obce zaujímavé a ojedinelé stretnutie, na ktoré pozvali pozostalých po obetiach 2. svetovej vojny a SNP, pochovaných na jeseň 1944 ako obete gestapa do hromadného hrobu v tuneli vojenských skladov v Zemianskych Kostoľanoch v časti Lelovce. Hroby boli odkryté bezprostredne po vojne r. 1945 za účasti rodinných príslušníkov, ktorí telá obetí identifikovali. Tie, ktoré neboli známe, sú pochované na cintorínoch v obci.
Pozvanie na stretnutie prijalo 70 pozostalých aj hostia – bývalí predstavitelia SZPB, gen. por. v. v. Ján Husák a okresný funkcionár Oskar Bielik, ako aj  niekoľkí starostovia obcí. Prítomní nielen položili vence a kvety k Pomníku SNP, ale hlavným cieľom stretnutia bola okrem pamiatky na svojich zosnulých aj družná beseda so spomienkami na obdobie vojny, SNP a odovzdanie tohto historického dedičstva mladej generácii.
Práve na tomto mieste, v spoločnosti rovnako postihnutých , sa deti a vnuci obetí dozvedeli o pohnutých dobách, v ktorých zahynuli ich rodinní príslušníci a boli vďační aj za nové poznatky od osôb doteraz pre nich neznámych. Bol to spomienkový akt vyjadrený nielen kyticami kvetov a menami na pomníku, ale aj živými slovami vďaky. Túto nevšednú akciu spropagoval aj Slovenský rozhlas, ktorý o nej na stanici Regina informoval v samostatnej relácii v auguste 2010 pri príležitosti 66. výročia SNP.
Ďalšia návšteva sa niesla v menšom, „komornom“ štýle, pretože sa udiala len na pôde obradnej miestnosti v renesančnom kaštieli v strede obce. Boli do nej pozvaní chemickí špecialisti, ktorí boli vo výcvikovom kurze vo VÚ v Zem. Kostoľanoch. Po príhovore starostky obce a podpísaní Pamätnej knihy obce pozdravili hostí krátkym programom aj deti z DFS Domovina.
Činnosť ZPOZ
Zbor pre občianske záležitosti v našej obci počas roka 2010 pripravil pre našich obyvateľov niekoľko zaujímavých podujatí. Okrem tých tradičných – uvítaní detí do života, prijatia jubilantov pri okrúhlych životných jubileách, sobášov a pohrebov – pozvali do obradnej miestnosti občanov pri týchto príležitostiach:
Dňa 29. mája 2010 sa obradná miestnosť v kaštieli zaplnila jubilujúcimi manželskými pármi a ich rodinnými príslušníkmi pri príležitosti uzavretia manželstva:
50 rokov spoločného života oslávili manželia Mária a Jozef Cmarkoví
40 rokov sú spolu Terézia a Stanislav Blahoví, Mária a Jozef Ďurtoví, Helena a Ondrej Pastuchoví, Mária a Jaroslav Martošoví, Helena a Jozef Stankovskí, Helena a Rudolf Hudecoví, Agneša a Viliam Plachí,
30. výročie sobáša oslávili Jarmila a Ján Hartmannoví, Katarína a Pavol Pastuchoví,
striebornú svadbu, teda 25. výročie oslávili Jarmila a Milan Mojžišoví, Jana a Vladimír Hvojnikoví.
Na deň 4. júna boli do obradnej miestnosti pozvaní žiaci miestnej základnej školy, kde im starostka obce poďakovala za dobrú reprezentáciu obce a výborné výkony v rôznych súťažiach a aktivitách v mimoškolskej činnosti. Pekné ceny si prevzali deti:
Kristína Nechalová z 3. ročníka za 1. miesto v okresnom kole matematickej súťaže Pytagoriáda, Juraj Pešta zo 6. r. za 3. miesto v geografickej olympiáde a 3. miesto v matematickej olympiáde, Kristína Kmeťová z 8. r. za 1. miesto v okresnom kole geografickej olympiády a aktivitu v DFS Domovina, Boris Stankovský zo 4. r. za 2. miesto vo výtvarnej súťaži Európa v škole, aktívne vystupuje v ZPOZ-e a DFS Domovina, Eva Kopálová z 3. r. za 3. miesto vo výtvarnej súťaži Európa v škole a ocenenie diplomom v slovenskom kole tejto súťaže, Adrian Kováč z 3. r. za 1. miesto vo výtvarnej súťaži Európa v škole, Barbora Milová zo 6. r. za získanie Čestného uznania súťaže Európa v škole, Mária Matejovičová za umiestnenie v súťažiach v karate – 3. miesto o Pohár primátora mesta Nováky, 3. miesto Stredoslovenského pohára karate, 1. miesto v Žarnovici, 2. miesto o Pohár Bratislavy, Laura Belicová zo 6. r. za umiestnenie na speváckych súťažiach – 3. miesto na Sláviku Slovenska, 3. miesto na DILONG star, účasť v televíznej súťaži Slovensko má talent, 2. miesto GAŠTAN Vranov n. Topľou, 1. miesto o Cenu diváka v Banskej Bystrici, 3. miesto v súťaži Studnička, strieborné pásmo v súťaži Bojnická perla, zlaté pásmo v celoslovenskej súťaži ZUŠ, Vanda Vačková z 8. r. sa umiestňuje v speváckych súťažiach DILONG star, hrá futbal za družstvo starších žiakov, Adam Chalmoviansky z 2. r. získal tri 3. miesta  v motokrosových súťažiach na Slovensku.
Dňa 1. novembra 2010 sa uskutočnila pri príležitosti Pamiatky zosnulých spomienková ekumenická slávnosť v miestnom Dome smútku na cintoríne. Zúčastnili sa jej predovšetkým pozostalí po zomrelých občanoch v období november 2009 – október 2010, pretože im táto spomienka bola venovaná, ale mnohí spoluobčania z obce sa už viac rokov stretávajú na tomto obrade, aby si pripomenuli svojich rodinných príslušníkov a priateľov, ktorí ich opustili v dávnejšej dobe. Pri modlitbách kňazov z našej obce – Mgr. Blanky Kostelnej, farárky evanjelickej cirkvi a. v. , Mgr. Mariána Holbaya, rím. – kat. kňaza, pri príhovore starostky obce Ing. Heleny Kovačovej, recitácií básní v podaní Mgr. Ivany Plachej, piesňach členiek speváckej skupiny ZPOZ-u pod vedením Jána Kulpera a sprievodnom slove vedúcej ZPOZ-u Viery Hulíniovej si všetci prítomní v tichom zamyslení a pri pohľade na mihotajúce plamienky sviečok sprítomnili tých, ktorí našli na našom cintoríne večný odpočinok a tak veľmi chýbajú pri rodinnom stole. 
Hlavný kontrolór
Pretože doterajší hlavný kontrolór obce Ing. František Magát sa vzdal tejto funkcie, obec vyhlásila zákonom stanovené výberové konanie na obsadenie tohto miesta v apríli 2010. Z prihlásených uchádzačov vybralo obecné zastupiteľstvo Ing. Jozefa Kretta z Prievidze, ktorý bol uznesením OZ č. 18/10 zo dňa 6. 4. 2010 schválený , bol mu stanovený pracovný úväzok 25 % z celkového mesačného úväzku s platnosťou od 15. 4. 2010.

HOSPODÁRSKE   POMERY

Priemysel
Už niekoľko rokov sledujeme s obavami klesajúci trend v priemyselnej výrobe podnikov a závodov v našom okolí. Útlm výroby sa už naplno prejavil najmä príchodom ekonomickej krízy, ktorá zavrela prevádzku menších dielní a obmedzila výrobu najväčších a tradičných výrobcov na území našej obce aj v okrese Prievidza. V prvej polovici roka 2010 sme boli svedkami tohto procesu u japonskej firmy YAZAKI v Prievidzi, ktorá zamestnávala predovšetkým ženy aj z našej obce a vyrábala komponenty pre elektrotechnický priemysel. Pretože v dôsledku krízy stále znižovala výrobu, nakoniec sa z Prievidze odsťahovala a zamestnancom ponúkla prácu vo svojom závode v Michalovciach, čo väčšina z nich odmietla, takže sa z nich stávajú nezamestnaní.
Veľkú neistotu prežívajú aj zamestnanci najväčšieho chemického závodu v okolí – NCHZ Nováky, v ktorom takisto pracuje mnoho najmä mužov z našej obce. Nedoriešené vlastnícke vzťahy, nízky odbyt výrobkov a finančné zadĺženie podniku vyvolávajú otázniky v spoločnosti a vrásky na čele jej zamestnancov na všetkých úrovniach a pracoviskách. Niektorí túto neistotu riešia predčasným dôchodkom, aj za cenu zníženia výšky dôchodku.
SE - ENO Zem. Kostoľany zažila v tomto roku zmenu vo vedení závodu – doterajšieho riaditeľa Ing. Eduarda Šeboka vystriedal Ing. Milan Bugár, ktorý prišiel zo závodu SE – EVO.
Dňa 19. júna 2010 sa uskutočnila ako každoročné podujatie „Otvorená elektráreň“. Organizátori pripravili, tentoraz netradične v sobotu, celodenný program na futbalovom ihrisku TJ Slovan pre deti aj dospelých , pre zamestnancov, obyvateľov obce aj návštevníkov z blízkeho okolia. V uplynulých rokoch sa táto akcia konala v pracovných dňoch, preto sa jej zúčastňovali predovšetkým deti z okolitých škôl so svojimi pedagógmi, tento rok boli takisto hlavnými účastníkmi deti, ale aj so svojimi rodičmi a ďalšími rodinnými príslušníkmi. Deti sa tešili z atrakcií pre ne pripravených – skákacieho hradu, šmykľavky, z rôznych súťažných a zábavných disciplín, v ktorých si zmerali svoju obratnosť a telesnú zdatnosť, všade sa vznášali farebné balóniky, maľovali im tváre. Mnohí sa tešili z vystúpení akordeonistov či kapely so spevákom Samom Tomečkom.
Dospelých, mladých aj starších, viac zaujala návšteva elektrárne, ktorú si chcelo pozrieť nečakane veľa záujemcov. Veľkým ťahákom bola možnosť vyhrať 15-minútový vyhliadkový let z letiska v Prievidzi s okruhom nad ihriskom a elektrárňou.
Celé podujatie moderoval herec Igor Adamec, v úvode sa prítomným prihovoril riaditeľ závodu SE – ENO Zem. Kostoľany Ing. Milan Bugár. Celé podujatie bolo venované deťom z príležitosti MDD.
Deťom bol určený aj Deň ozbrojených síl, ktorý na 22. september 2010 pripravil pre školy z okolia Vojenský útvar 1056 Zem. Kostoľany na ihrisku na Ulici pod horou. Deťom predviedli ukážky výcviku služobných psov, vojenskej, záchrannej, policajnej a požiarnej techniky a jednotlivých špecialistov v akcii.  
Vojenský útvar 1056 získal po vybudovaní výcvikového strediska osobitné postavenie ako školiace laboratórne centrum pre špecialistov v oblasti chémie z NATO aj ďalších krajín a počas celého roka sa v ňom striedajú príslušníci z rôznych armád.
Medzi menšie výrobné závody z hľadiska počtu zamestnancov môžeme zaradiť dve na Ulici 4. apríla – PORFIX – pórobetón a XELLA Slovensko, ktoré sa orientujú na výrobu stavebných materiálov. Na Ul kpt. Weinholda sa nepravidelne vyrába obuv v malej dielni firmy BRUTOMA, s.r.o.
Jediným poľnohospodárskym podnikom na území našej obce je ZIHEKU – AGRI, s.r.o., ktorá sídli na Ul. domovina a obrába pôdu v širšom okolí Zem. Kostolian.
Obchod a služby
Aj v roku 2010, ako napokon vo všetkých rokoch, vznikali aj zanikali rôzne drobné prevádzky, dielne, obchody. Na území našej obce sa vracia do bývalých priestorov Zberných surovín firma IHT NY, s.r.o., ktorá rozbehne zber odpadových surovín na mieste, kde sa kedysi zber nielen vykonával, ale plastové materiály sa aj čiastočne spracovávali.
Pri futbalovom ihrisku sa usídlila firma PM TEAM, ktorá sa zameriava na výrobu plastových okien.
Súkromní podnikatelia v obci ponúkajú rôzne služby pre jej obyvateľov – majú možnosť navštíviť sedem reštauračných zariadení, z nich tri majú v  ponuke aj jedálenské menu, bohatá je aj sieť kaderníckych a holičských služieb v troch prevádzkach, obyvatelia ďalej môžu využiť služby manikúry a pedikúry, cukrárenskej výrobne, kovovýrobne, automechanikov, murárskych a stavebných odborníkov.
Občania majú dobrý prístup aj k potravinárskemu tovaru v štyroch predajniach plus predaj čerstvých vajec v provizórnom stánku, drogériový tovar nájdeme v troch špecializovaných predajniach, textilný tovar na dvoch miestach, ďalej ľuďom slúži predajňa kvetov, chovateľských a záhradníckych potrieb, motoristom poskytuje pohonné hmoty čerpacia stanica na Domovine.
Naopak, činnosť ukončilo družstvo Nový obzor, ktoré v priestoroch bývalých ŠM na Ul. domovina prevádzkovalo chránenú dielňu zamestnávajúcu osoby s rôznym druhom telesného aj mentálneho postihnutia a vyrábali drobný tovar z plastu a dreva.
Obchodné prevádzky zostávajú bez podstatnej zmeny. Ku koncu roka 2010 bola zrušená predajňa stavebnín na Ul. Hagaru súčasne s prevádzkou kaderníctva v tej istej budove, ktoré ponúkalo aj služby solária.
Veľmi nepravidelnú prevádzku má výrobňa obuvi na Ul. kpt. Weinholda, ktorá je závislá od dopytu, a tak sa pracovníci v týchto priestoroch vyskytujú len občas.
V roku 2010 otvoril Zemanskú piváreň v zrekonštruovaných priestoroch zemianskej kúrie v strede obce obyvateľ našej obce J. Záhon, ktorý ponúka posedenie v letných mesiacoch aj na nádvorí. 

VÝSTAVBA  A ZMENY  V OBCI

Hoci naša obec mení svoju tvár zo dňa na deň, nedá sa povedať, že je už všetko v takom stave, aby boli všetci občania spokojní. Pretože je stále čo zlepšovať, ani v roku 2010 nepoľavila aktivita predstaviteľov a občanov obce, aby sa odstránili všetky tie zápory, ktoré ľuďom znepríjemňujú každodenný život. Možno sú to niekedy menšie záležitosti, no po naozaj významných zmenách na vzhľade budov, ulíc, parkov prichádzajú na rad menšie úpravy – bočné ulice, zeleň na verejných priestranstvách, oddychové zóny s detskými ihriskami.
Úpravy budov
Ku skrášleniu, priam rozjasneniu komplexu budov okolo hlavnej cesty došlo rekonštrukciou zemianskej kúrie, priliehajúcej k renesančnému kaštieľu v strede obce, ktorú vykonala v letných mesiacoch firma VYSTA, s.r.o. Prievidza v náklade 26 400 eur.
Opravy spočívali vo výmene všetkých okien a vstupných dvier, osekaní starých omietok z vonkajšej strany na celom objekte a nahodení nových, ktoré sú farebne zladené s fasádou kaštieľa, takže vzhľadovo tvoria jeden celok, no majú rôzny účel využitia. Kým priestory v kúrii sú viac orientované na komerčné využitie – ako predajne a reštauračné priestory, v renesančnom kaštieli sú miestnosti využívané hlavne na verejnoprospešné účely – pre vykonávanie občianskych obradov, činnosť záujmových spolkov či ako muzeálne priestory. Práve za týmto posledným účelom stojí naplánovaná a práve začatá rekonštrukcia štyroch miestností, z ktorých sa časť už používala ako výstavné priestory, ale pretože boli nevyhovujúce a pretekali stropy, po výmene strechy došlo aj na úpravu týchto miestností a k nim prislúchajúcej chodby. Všetky sú orientované do hlavnej ulice, takisto vstupná hlavná brána, ktorá už tiež utrpela vekom, a preto v tomto roku dostala nový vzhľad. Ostatné časti kaštieľa zatiaľ čakajú na opravy a hlavne na to, či získa naša obec finančné prostriedky na tieto práce z iných ako domácich zdrojov. Projekty sú podané na rôzne výzvy zo zdrojov Európskej únie.
V budove domu kultúry sa po viacerých úpravách najmä vonkajších plôch na fasáde budovy pristúpilo k prácam vo vnútri budovy. V uplynulom roku sa opravovali priestory šatní a sociálnych zariadení priliehajúcich ku kinosále, v tomto roku sa začalo s prebudovaním časti kuchyne výmenou elektroinštalácie, ktorá bola v havarijnom stave a spôsobovala neustále problémy pri hromadných akciách. Ďalšie práce by mali nasledovať.  
Úpravy ciest a chodníkov
Niet vari roku, v ktorom by sa nerobili práce na úpravách a opravách už jestvujúcich miestnych komunikácií, chodníkov a štátnej cesty, alebo výstavbe nových.
Najvýznamnejšou a finančne najnáročnejšou akciou v tejto oblasti bola výstavba dlho požadovanej autobusovej zastávky v hornej časti Ul. domovina, pretože doterajšia bola nevhodne umiestnená a zastaralá. Nová zastávka v smere od Kamenca p. Vt. je bezpečná pre cestujúcich, neobmedzuje chodcov a nový prístrešok má aj príťažlivý vzhľad.
Na štátnej ceste v smere od Novák boli umiestnené spomaľovacie pásy, ktoré upozornia vodičov na zníženie rýchlosti a v tých istých úsekoch boli znížené chodníky na oboch stranách cesty, aby chodci mali bezproblémový vstup v mieste prechodu pre chodcov.
Pred predajňou Kvety v dolnej časti Ul. 4. apríla bolo nanovo vybudované parkovisko, keďže doterajšie bolo už nevyhovujúce, v čase dažďa s blatom a kalužami vody.
Medzi rozsiahle investičné akcie v obci na roky 2010 – 2011 patrí výstavba miestnej komunikácie v časti Ulice B. Nemcovej za potokom, kde sa rozšírila individuálna bytová výstavba na parcelách, ktoré odpredali záujemcom majitelia záhrad na Ul. domovina. Po dokončení IBV na Ul. pažite je to ďalšia menšia obytná štvrť, kde spočiatku stavali aj bez jestvujúcich inžinierskych sietí, ktoré sa teraz dodatočne zavádzajú. Pretože prístup k domom po provizórnej ceste, kadiaľ chodili len stavebné mechanizmy a mala štrkový povrch, bol pre tu bývajúcich ľudí s malými deťmi nevyhovujúci, začala firma STRABAG, s.r.o., Bratislava s výstavbou novej cesty predbežnými prácami,. Ťažisko väčšiny stavebných prác sa presunie do roku 2011. 
Skrášľovacie práce
Počas celého roka vykonávajú pracovníci obce práce na údržbe verejných priestranstiev – čistote, udržiavaní zelene, prerezávaní stromov a kríkov, kosení parkových častí v strede obce aj na cintorínoch a sídliskových častiach.
Deti v materskej škole dostali nové oplotenie, no najväčšiu radosť mali po vybudovaní atraktívneho detského ihriska, ktoré obsahuje rôzne druhy preliezok a skĺzačiek aj pieskovisko, takže je tu dosť zábavy pre najmenších. Ihrisko bolo inštalované v mieste najväčšej koncentrácie detského obyvateľstva – v dolnej časti Ulice domovina, ale majú k nemu prístup deti z celej obce. Postavila ho firma Didaktické hračky Považská Bystrica za sumu 9995 eur.
V mesiacoch novembri a decembri 2010 začali zemné a výkopové práce v strede obce, kde firma STRABAG, s.r.o. Bratislava realizuje projekt Revitalizácia centra obce Zem. Kostoľany, na ktorý obec dostala prostriedky z EÚ prostredníctvom dotácie z Ministerstva výstavby a regionálneho rozvoja SR vo výške 495 830 eur. Spoluúčasť obce vo výške 5 % znamenala úhradu 26 096,33 eur. Práce budú pokračovať aj v ďalšom roku a výsledkom by mali byť parkoviská, tržnice a detské ihrisko pri zdravotnom stredisku, za domom služieb. 

DOPRAVA  A SPOJE

Hromadná doprava
Železničná aj autobusová doprava sa riadi pevným harmonogramom, ktorý sa aktualizuje a mení podľa požiadaviek a možností vždy 1-krát ročne s prípadnými, dopredu ohlásenými mimoriadnymi zmenami. Tie sa týkajú prepravy po železnici v čase sviatkov a hromadných zvýšených presunov, keď sú zaraďované mimoriadne vlaky, väčšinou ide o rýchlikové spoje z Prievidze do Bratislavy a späť. Železničný cestovný poriadok pre spoje prechádzajúce našou obcou sa menil v decembri 2009, následne v decembri 2010, vždy s ročnou platnosťou.
Smerom do Prievidze majú cestujúci možnosť nastúpiť v našej obci na prvý spoj o 4,59 h., posledný nočný vlak odchádza o 23,24 h., medzi týmito dvoma ohraničujúcimi vlakmi ide ďalších 19 spojov, niektoré ale premávajú len v určitých dňoch. Rýchlikový spoj z Bratislavy, ktorým cestujú aj občania z okolitých obcí Kamenec p. Vt. a Bystričany, prichádza o 9,23 h a 19,11 h., v pracovných dňoch aj o 16,05 a v nedeľu aj o 17,42 h.
Opačným smerom, teda z Prievidze, ide prvý ranný spoj cez našu obec o 4,35 h., posledný o 22,45 h., medzi nimi ďalších 15 vlakov. Rýchlikové vlaky idú do Bratislavy o 6,01 h., odpoludnia môžu cestujúci nastúpiť na rýchlik o 16,52 h. a 18,27 h., ktorý premáva len v nedeľu.
Oveľa využívanejší spôsob hromadnej dopravy v našej obci je však doprava autobusová, najmä v smere do Prievidze. Je to aj tým, že autobusové zastávky , na ktoré možno pristúpiť na spoj, sú štyri, kým vlaková stanica iba jedna, a teda je to pohodlnejší spôsob. Autobusy stoja na zastávkach v strede obce, v hornej časti Ul. 4. apríla, pri závode ENO a na Domovine. Cieľ cesty je tiež v každej zastávke blízko centra, teda celková dostupnosť trate je výhodnejšia ako pri vlakovej preprave. Aj kvôli hustote premávaných spojov je tento spôsob prepravy cestujúcich vyhľadávanejší a častejší u študentov aj dospelých. Toto konštatovanie však platí len pre prímestské linky, nie pre diaľkovú prepravu, kde sa musia cestujúci dopraviť na najbližšiu nástupnú a výstupnú zastávku do Novák, v našej obci zastavuje veľmi málo diaľkových spojov.
Výška cestovného sa v autobusoch ani vlakoch od minulého roka nemenila
Telefonické spojenie
Veľa sa zmenilo v hlasových službách – v priebehu niekoľkých rokov prevládlo používanie mobilných prístrojov nad pevnými linkami. Svoje služby na území našej republiky ponúkajú traja mobilní operátori a okrem prenosu hlasu sa mobilný prístroj využíva i na sprístupnenie ďalších služieb.
Veľký rozvoj zaznamenáva možnosť elektronickej komunikácie, ktorá prenikla do všetkých oblastí života ľudí, možnosť pripojenia na internet využívajú v osobnom styku aj pri rôznych administratívnych, obchodných, ale aj študijných  a pracovných úkonoch, má jednoducho široké využitie a dnes si bez neho už ťažko možno predstaviť každodenný život ľudí. Stal sa aj dôležitou súčasťou medziľudských vzťahov, keď na jednej strane sa prostredníctvom rôznych sociálnych sietí ľudia zbližujú, na druhej strane sa na dlhé hodiny zatvárajú do svojich domovov a lepšie komunikujú medzi sebou cez počítač ako pri osobnom stretnutí. To sú novodobé problémy, na ktoré upozorňujú odborníci ako na negatívum tohto trendu. V zásade ale treba konštatovať, že život sa týmto každodenným prenosom udalostí akoby zrýchlil a ľudia dychtia po stále nových informáciách a udalostiach.
Po minuloročnej rekonštrukcii káblových rozvodov v obci všetci očakávali zlepšenie prenosu v televíznom vysielaní, občania sú však právom nespokojní s častými výpadkami a poruchami niektorých staníc, mnohokrát po búrkach či intenzívnom snežení. Ponuka televíznych staníc je dostatočná, pribudli nové programy, ktoré nahradili niektoré doterajšie a menej sledované.

SPOLOČENSKÉ  UDALOSTI

Politické strany
V počte a zložení, ako aj v činnosti politických strán nedochádza už viac rokov k žiadnym zmenám. Aktívnu politickú činnosť vykonávajú len vo vnútri svojich základných organizácií, smerom k verejnému životu v obci sa neprejavujú. Politické strany sú u nás štyri – ĽS – HZDS, KDH, SMER – SD, KSS.
Záujmové združenia a spolky
Každý rok s rovnakou pravidelnosťou sa stretávame s aktivitami spoločenských združení, ktoré pripravujú zaujímavé akcie nielen pre svojich členov, ale aj pre záujemcov z obce. Mnohí z nich už vošli do povedomia obyvateľov – politické oslavy, športové a kultúrne podujatia, na ďalších sa podieľajú ako spoluorganizátori. Bez činnosti týchto spolkov a ľudí v nich by určite utrpel aj celkový spoločenský život v našej obci a bol by ochudobnený o bohaté možnosti na zmysluplné využitie voľného času či osobnostné obohatenie v rôznych oblastiach.
Jednota dôchodcov na Slovensku, Klub dôchodcov Zem. Kostoľany
Bezosporu najaktívnejší sú dôchodcovia združení v Jednote dôchodcov na Slovensku (JDS) a Klube dôchodcov (KD) v Zem. Kostoľanoch. Členstvo v týchto organizáciách je početné – má viac ako 90 členov, pre ktorých je dosť náročné vymyslieť taký program, ktorý by pritiahol čo najviac záujemcov a ktorý by vyhovoval všetkým členom. Organizáciu vedie Terézia Karaková.
Okrem akcií, pri ktorých sa podieľajú ako spoluorganizátori a sú určené pre širokú verejnosť, spočíva ich hlavná činnosť v starostlivosti o svojich členov, v príprave na ich kultúrne a spoločenské vyžitie. Chcú dosiahnuť, aby sa každý človek v seniorskom veku cítil užitočný, aby sa neizoloval od ostatných, aby sa mohol vyrozprávať medzi seberovnými, ktorí majú naňho čas a pochopia ho.
Tomu slúžia napríklad spoločné výlety, vychádzky, opekačky, príprava nácvikov na vystúpenia, spoločenské posedenia pri rôznych sviatkoch. V kruhu všetkých členov oslavujú významné dni – MDŽ, Deň otcov, Deň matiek, Vianoce, Mesiac úcty k starším, dobre sa vedia zabaviť na spoločenskom plese pre seniorov alebo pri súťažných stretnutiach s inými organizáciami a obcami. Dve spevácke skupiny s názvom Borinka – ženská a mužská – spestrujú klubové aj obecné podujatia.
Slovenský zväz zdravotne postihnutých
K tradične aktívnym organizáciám v obci patrí Slovenský zväz zdravotne postihnutých (SZZP), ktorý takisto počtom členov patrí medzi najpočetnejšie organizácie. Združuje aj členov so zdravotným postihnutím, ktorí sú občanmi okolitých obcí – Kamenca p. VT., Bystričian, Čerenian a nemajú vlastnú základnú organizáciu v domovskej obci. Aj po výročnej členskej schôdzi vo februári 2010 zostala predsedníčkou Bohdana Pilchová. Pod jej vedením sa schádza výbor organizácie v miestnosti, ktorú majú vyčlenenú v kaštieli v strede obce. Pre svojich členov aj záujemcov zorganizovali niekoľko zaujímavých podujatí, výletov a exkurzií, pomáhajú svojim členom v prekonávaní zdravotných ťažkostí, snažia sa udržiavať družného spoločenského ducha navzájom.
Slovenský zväz protifašistických bojovníkov 
Najdlhšiu tradíciu s nemennou náplňou práce má u nás Slovenský zväz protifašistických bojovníkov (SZPB). Jeho opodstatnenosť sa odvíja nielen od politickej situácie a na základoch postoja našej obce a jej obyvateľov voči fašizmu, hoci aj tento aspekt je niekedy dominujúci, hlavne pri prejavoch neofašistického či rasistického charakteru. Vzhľadom ku skutočnosti, že priamych účastníkov vojny a domáceho odboja voči fašizmu v SNP už skoro niet, ich odkaz ďalej nesú ich rodinní príslušníci a občania rovnakého zmýšľania. Pripomínajú svojimi aktivitami súčasníkom dobu, ktorá sa nesmie vrátiť.
Organizácia združuje 44 registrovaných členov. Výbor ZO SZPB vedie jeho predsedníčka Oľga Mrtviková a pracuje v ňom 7 členov. Okrem spomínaných celoobecných podujatí, ktoré každý rok organizujú, teda oslavy oslobodenia obce a výročia SNP, pripravili v tomto roku ojedinelú akciu – stretnutie pozostalých po obetiach vojny, ktorí našli smrť na území našej obce. (Viď kap. Politické udalosti)
Telovýchovná jednota Slovan Zem. Kostoľany
Väčšina športových podujatí v obci sa odohráva pod gesciou Telovýchovnej jednoty (TJ) Slovan Zem. Kostoľany. Dominantným športom je u nás, ako napokon vo väčšine okolitých obcí, futbal. Našiel si najväčší počet priaznivcov – aktívnych futbalistov v mladšom i strednom veku, ale aj mnoho fanúšikov, ktorí sledujú účinkovanie našich futbalistov v súťažiach. Na čele TJ Slovan stojí výbor TJ s jeho prezidentom Jurajom Záhonom. (Viď kap. Šport)
Detský folklórny súbor Domovina
Pri Dome kultúry SNP pracuje už viac ako 10 rokov Detský folklórny súbor (DFS) Domovina, ktorý navštevuje vyše 20 detí v predškolskom a školskom veku. Vedúcou súboru je od jeho založenia Helena Kováčová, v repertoári majú piesne a tance nielen z nášho regiónu, ale aj z iných oblastí Slovenska. Najmenšie deti predvádzajú aj rôzne detské hry a nenáročné tanečné a spevácke výstupy. Súbor spestruje svojím programom väčšinu verejných obecných osláv a podujatí.

Menšie združenia
Počtom členov menšie sú záujmové združenia, ktoré tiež majú viacročnú tradíciu, medzi ne patrí klub leteckých modelárov, ktorý má za sebou štyridsaťročné účinkovanie a s minimálnymi nárokmi pestuje vo svojich členoch záľubu v stavbe modelov lietadiel, s ktorými sa predvádza na niektorých verejných podujatiach v obci. Úspešne sa zaraďuje aj do súťaží so slovenskou aj zahraničnou účasťou.
Rovnaký rozsah činnosti možno zaznamenať aj v početne menšom kynologickom klube, ktorý združuje aj občanov z okolitých obcí a takisto sa prezentuje ukážkami výcviku svojich zverencov pred verejnosťou pri rôznych, najmä športových podujatiach a hlavne na akciách venovaných deťom.
Krúžok Energetik vošiel do povedomia milovníkov krížoviek a hádaniek na celom Slovensku, pretože viac ako tri desiatky rokov pripravuje celoslovenský turnaj v riešení krížoviek a hádaniek. Hoci s malým počtom členov, získal nadregionálnu pôsobnosť, keďže členovia sa zúčastňujú podobných súťaží v iných slovenských mestách a patria do Slovenského zväzu krížovkárov a hádankárov.

SOCIÁLNE  POMERY

Všeobecné nariadenia
K menším zmenám v sociálnej oblasti dochádza v pravidelných intervaloch, najčastejšie pri zmene vlády po voľbách a pri rôznych spoločenských a politických premenách a požiadavkách, na ktoré potom reaguje spoločnosť zmenou legislatívnych noriem a pravidiel. Časté zmeny však na druhej strane prinášajú aj menšiu prehľadnosť v zákonoch, pri mnohých je ťažké orientovať sa tým, ktorým sú určené.
V roku 2010 bolo životné minimum, od ktorého sa odvíjajú ďalšie príspevky či výpomoci pre rôzne skupiny obyvateľov, stanovené a schválené na 185,38 eur pre jednu osobu. Ďalšie sumy sa menia v závislosti na tom, či ide o jednotlivca alebo osobu vyživujúcu ešte ďalších členov domácnosti, dvojicu s deťmi, starých rodičov a iné blízke osoby. Jednotlivcom, ktorí nedosahujú príjem vo výške životného minima, sú poskytované dávky v hmotnej núdzi – jednorazové, napr. na ošatenie, základné vybavenie domácnosti, školské potreby pre dieťa, liečebné náklady – alebo pravidelné, na kompenzáciu pri ťažkom zdravotnom postihnutí, príspevky pri náhradnej starostlivosti o dieťa, rodičovský príspevok, prídavky na deti, náhradné výživné, pomoc pri vzdelávaní a pred nástupom do práce najmä pre znevýhodnených občanov, príspevok ku mzde zamestnanca, príspevky na podporu zamestnanosti.
Invalidní občania môžu využiť aj ďalšie príspevky od štátu – na osobnú asistenciu pre osobu odkázanú na iného, na kúpu zdravotných pomôcok, zdvíhacieho zariadenia, kúpu osobného auta, na prepravu, úpravu bytu na bezbariérový, príspevok na opatrovanie. Osoba s ťažkým zdravotným postihnutím môže mať aj ďalšie zľavy – na parkovnom, na cestovnom, pri platení koncesionárskych poplatkov za rozhlas a televíziu, zľavy pri telefonovaní, niekde aj pri platení miestnych daní.
Priemerná výška starobného dôchodku r. 2010 dosiahla 350,34 eur, čo je len 45,5 % z priemernej mesačnej mzdy na Slovensku.
Zamestnanosť
Rastúci trend nezamestnanosti sa prejavil aj v našej obci, keď k 31. decembru 2010 bolo u nás 113 nezamestnaných, z toho 65 mužov a 48 žien, čo je o 23 ľudí viac ako v predchádzajúcom roku. Opätovný návrat do pracovného procesu je veľmi ťažký, keďže nezamestnaných stále pribúda v celom regióne a existujúce prevádzky či dielne majú tendenciu skôr prepúšťať zamestnancov ako rozširovať výrobu. Ak aj niektoré rozbehnú výrobu nanovo, tak mnohí len počas doby, kedy majú zákazky a po nej nastáva znova útlm. Záujemci o prácu sa teda musia poobzerať po iných aj vzdialenejších regiónoch, prípadne využiť ponuky pracovných príležitostí v zahraničí, kde požadujú predovšetkým odborné profesie v stavebníctve a strojárstve, ale mnohé, hlavne ženy, odchádzajú ako opatrovateľky do sociálnej sféry v Nemecku alebo Rakúsku. Nie sú to síce odbory, pre ktoré sa vyučili, alebo vyštudovali, pretože im na ich vykonávanie stačí spôsobilosť získaná v kurze, ktorý im platí úrad práce, ale lukratívna je hlavne výška zárobku niekoľkonásobne prevyšujúca rovnaké zamestnanie u nás.
Priemerná mzda za rok 2010 dosiahla výšku 744,50 eur, na konci roku sa zvýšila na 769 eur.
Obyvatelia
Najprv štatistika v číslach:  k 31. decembru 2010 mala naša obec 1684 obyvateľov prihlásených na trvalý pobyt, z nich bolo 823 mužov a 861 žien. Do knihy narodených pribudlo 16 nových mien, naopak, naše rady opustilo spolu so zomrelými z Domova dôchodcov v Zem. Kostoľanoch 31 občanov, medzi nimi aj naša najstaršia občianka Anastázia Hudecová, ktorá sa dožila veku 98 rokov. Zvlášť smutné obdobie prežívali niektoré rodiny v priebehu mesiacov november a december, počas ktorých za 4 týždne zomrelo 7 ľudí, z nich piati v jedinom týždni.
Vekové zloženie obyvateľov sa veľmi nemení, čo môžeme pozorovať pri klesajúcich počtoch detí  v oboch školách – materskej aj základnej. Navyše, dospievajúca mládež si často nájde pracovné uplatnenie mimo svojho domova a mnohí už potom natrvalo zmenia aj bydlisko.
Postupom času sa menia so zmenami v spoločnosti aj záujmy, aj zvyklosti obyvateľov, po desiatkach rokov minulého režimu sa zmenila nielen politická a spoločenská klíma, ale aj nazeranie na trávenie voľného času, výchovu detí, vzťah k majetku a financiám, vnímanie svojho okolia. Najmä mladí ľudia majú úplne odlišný pohľad na mnohé otázky, čo síce bolo vždy, ale až dnes dávajú svoje názory voľne najavo. Mládež si už v detskom veku vie vynútiť rešpektovanie módnych trendov v obliekaní, účesoch, úprave tváre, v správaní. To je menej formálne ako bolo kedysi, pri výbere šatníka siahajú väčšinou po džínsoch a praktických tričkách s rôznymi nápismi, tak chlapci, ako aj dievčatá. Rozdiely v obliekaní chlapčenskej a dievčenskej populácie vidíme len v letnom období, keď vplyvom teplého počasia sa dievčatá rady ukážu v tenkých tričkách a blúzočkách pestrých farieb a vzorov, len na ramienka a z ľahkých letných materiálov. Aj chlapčenské a mužské obliekanie sa v lete vyznačuje letným štýlom:  krátke nohavice  - bermudy – v pestrom aj jednofarebnom vyhotovení, letné tričká a sandále. Hlavne deti aj v letnom období obľubujú nosenie športovej obuvi – tenisiek, na čo upozorňujú hygienici a lekári, označujú ju za nevhodnú na denné nosenie.
V zime sa obliekanie viac uniformizuje, všetci nosia tmavé odtiene kabátov, vetroviek, obuvi. Mnohé časti odevov sú z nekvalitných materiálov, krčivých a s nestálym farbením, na čo sme si už zvykli pri oblečení predávanom na rôznych burzách a v čínskych obchodoch.
Úprava účesov podlieha tiež móde, dievčatá majú prevažne dlhšie vlasy, chlapci naopak, veľmi krátke alebo úplne dohola. S obľubou si mladšie aj staršie ženy, ba aj muži, vlasy farbia, v ponuke v predajniach drogérie je široká škála farieb od úplne bledých, cez výrazne červené, až po úplne čierne – nosí a toleruje sa všetko, akýkoľvek výstrelok už nevzbudzuje pozornosť okolia, dokonca ani na dedine, akou je naša.
Životná úroveň obyvateľov
Pohľad na život našich obyvateľov, na úroveň ich bývania, kultúrneho vyžitia, uspokojovania ich každodenných potrieb, nám môže dať prvotnú informáciu o výške ich životnej úrovne. Samozrejme, že pri bližšom rozbore problémov jednotlivcov, rodín, starých a osamelých ľudí, vidíme aj skryté odtiene dnešného života. Aj pri podpore rodín s malými deťmi, pri dnešnom systéme podpôr a finančných výpomocí, sa nájdu vypuklé problémy a ťažkosti. Najväčším z nich je otázka bývania a dobre plateného zamestnania, takže ak mladý živiteľ rodiny pracuje v málo platenom zamestnaní a žena v rodine je na materskej dovolenke, určite si nemôžu zakúpiť vlastný byt v cene od 30 000 eur vyššie. Riešia to alebo bývaním u rodičov, v podnájmoch, prípadne sa zaťažia na dlhé roky hypotekárnym úverom.
 Solventnejší obyvatelia aj v mladom veku stavajú domy, v súčasnosti sa výstavba v našej obci sústreďuje na novú zástavbu na Ul. B. Nemcovej za potokom a výhľadovo sa plánuje zástavba v časti Pažite II (za rodinnými domami a bytovkami na Domovine). O zakupovanie pozemkov na výstavbu rodinných domov je v našej obci neustály záujem, skupujú a asanujú sa aj staré domy, namiesto nich vyrastajú nové moderné domy. Všetky domy a byty majú plné vybavenie zariadením a domácimi spotrebičmi.
Zdravotníctvo
Dôležitou súčasťou života každého jednotlivca je úroveň a dostupnosť zdravotníckej starostlivosti od najmladšieho veku po starobu. Viac rokov už prebieha zdravotnícka reforma, ktorá sleduje okrem iného finančné zabezpečenie tejto dôležitej súčasti života ľudí. Na poskytovanie zdravotnej starostlivosti a ďalších sociálnych služieb sú rôzne názory a hodnotenia, podieľajú sa na nej okrem samotných lekárov na rôznych stupňoch a postoch aj ďalší zdravotnícki pracovníci, úrady, ústavy, liečebne, ale hlavne zdravotné poisťovne, ktoré uzatvárajú s príslušnými poskytovateľmi zdravotnej starostlivosti zmluvy, a tak ovplyvňujú tú podstatnú otázku – koľko peňazí uhradia za jednotlivé úkony a komu. Nie je to ideálna spolupráca a výsledkom je neustále zadlžovanie nemocníc a hrozba ich zatvorenia pre nesolventnosť. Rozdiel je aj medzi zariadeniami v pôsobnosti VÚC, štátu a univerzitnými klinikami, ale všetci bez výnimky sa sťažujú na nedostatok financií predovšetkým na rekonštrukcie budov, nákup nových prístrojov a platy zdravotníkov.
V liekovej politike sa  situácia v doplatkoch za lieky mení často, na niektoré skupiny liekov, napr. pre onkologických pacientov, diagnózy patriace medzi choroby obehového systému, kardiologické ochorenia, diabetikov, ale aj ďalšie lieky a zdravotnícke pomôcky sú bez doplatku. Je naopak dosť liekov, na ktoré poisťovne nepriplácajú vôbec a pacient si ich cenu uhradí v plnej výške. Sú aj voľnopredajné lieky, na ktoré nie je potrebný recept, ale sú aj lieky veľmi drahé, pri ktorých sa na ich vysokej cene rovnako podieľa poisťovňa aj pacient. V niektorých prípadoch sa združuje u pacientov viac ochorení, a tak doplatky pohltia najmä u starších ľudí dosť veľkú položku z mesačného rozpočtu.
Dostupnosť zdravotnej starostlivosti našich občanov je primeraná. Primárna starostlivosť je v obvodných ambulanciách  praktických lekárov – dve v obci a jedna v ENO, jedna pediatrická ambulancia, dve zubné – jedna v obci, jedna v ENO. Za odbornými lekármi musia občania vycestovať do Novák, prípadne do vzdialenejších nemocníc a ambulancií.

KULTÚRA

Každý rok sa v oblasti kultúry v obci udeje mnoho zaujímavých podujatí nielen pre samotné konštatovanie, ale predovšetkým z hľadiska konzumentov kultúry a prijímateľov, ale aj priamych aktérov kultúrnych podujatí. Pripravujú ich predovšetkým pracovníčky domu kultúry pod vedením jeho vedúcej Viery Hulíniovej, členovia komisie pre školstvo, kultúru, sociálne veci pri OZ, no svoje nezastupiteľné miesto pri organizácii mnohých podujatí majú spolky, záujmové organizácie a združenia. Podieľajú sa na nich propagačne, organizačne, nápadmi a námetmi, získavaním sponzorov aj osobnou účasťou a za prispenia svojich pracovných aktivít. V dome kultúry býva v niektorých dňoch naozaj čulý ruch – otvorená je miestna knižnica, premietajú sa filmové predstavenia, cvičia a skúšajú deti navštevujúce pobočku Súkromnej základnej umeleckej školy v Prievidzi XOANA, deti z DFS Domovina, ženy pri nácvikoch latino tanca, bývajú v ňom zasadnutia, schôdzky, prednášky a školenia, zábavné podujatia a plesy, kultúrne programy, súťažné podujatia, komerčné a predajné akcie.
V roku 2010 najviac oslovili našich občanov tieto podujatia:
Január a február sa vyznačovali ako mesiace plné zábav a plesov. Z nich tradične zaznamenávame spoločenskú zábavu pre dôchodcov zo Zem. Kostolian a Kamenca p. Vt., ktorú zorganizovali v dome kultúry členovia JDS a KD Zem. Kostoľany. Ples obce, ako vždy s dobrým ohlasom, sa tento rok konal 30. januára a mal už poradové číslo XIV. Získal si svojich stálych návštevníkov, ktorí sa radi na slušnej úrovni zabavia, pri dobrej hudbe a bohatej tombole prežijú príjemný večer aj noc spoločne so svojimi priateľmi a známymi.
V podobnom veselom duchu, ale v neformálnejšej zábave, prežili účastníci tohtoročné Fašiangy. Pripadli na polovicu februára, takže v dňoch 12. – 13. februára 2010 sa z našich úradov, škôl, ulíc ozývala veselá hudba a spev fašiangovníkov – mladých chlapcov a mužov v krojovanom oblečení, ktorí obchádzali našich občanov a pripomínali, že sa začalo všeobecné veselie, ktoré vyvrcholilo výrobou zabíjačkových špecialít a fašiangovou zábavou s pochovávaním basy. Kým v piatok sa len tancovalo, v sobotu sa aj hodovalo, keď už od rána rozvoniavalo po celom kultúrnom dome pečené mäso, jaterničky a klobásky a večer zabíjačková kapusta, všetko v ponuke 1 euro za porciu. Na fašiangovej veselici sa večer zabávalo pri dobrej hudbe a veselej nálade množstvo starších aj mladých ľudí.
V marci usporiadali v dome kultúry jeho pracovníčky tzv. „babinec“, na ktorý pozvali všetky ženy z obce a ponúkli im naozaj pútavú formu využitia voľného sobotňajšieho odpoludnia. Čo sa vlastne skrýva pod týmto netradičným názvom? Na začiatku si prítomné ženy mohli pozrieť vystúpenie tanečníc zo SZUŠ XOANA z Prievidze, potom nastúpili odborníčky z oblastí, ktoré zaujímali hlavne mladšie ročníky zúčastnenej ženskej populácie – 2 kaderníčky predvádzali tvorbu dámskych účesov, manikúrka radila, ako si upraviť nechty, ďalšie oboznamovali s prípravkami kozmetických firiem. Kto nemal záujem o tieto činnosti, mohol sa pozrieť na vystavené exponáty na burze detského a dámskeho oblečenia, alebo sa len tak nezáväzne porozprávať s inými „babami“. Toto odpoludnie bolo venované ženám k tohtoročnému Medzinárodnému dňu žien a podujatie prebehlo dňa 6. marca 2010.
Už XXXV. ročník Turnaja energetikov otvoril brány domu kultúry v nedeľu 28. marca 2010, aby privítal súťažiacich – krížovkárov a hádankárov zo všetkých častí Slovenska, ale osobitne vítaní boli najmä občania z našej obce, ktorí mali osobitnú kategóriu. Riešili sa dve súťažné krížovky v A kategórii, teda pokročilých, kategória B bola určená menej zručným riešiteľom a osobitne sa riešili hádanky. Víťazi boli odmenení vecnými cenami.
Zvíťazili: krížovky A – Milan Chudý, Prievidza, krížovky B – Juraj Struňák, Michalovce, hádanky A – Emília Rigdová, Poprad, hádanky B – Anton Hnáth, Michalovce.
Z našej obce sa zúčastnilo 5 súťažiacich, najúspešnejší bol Vincent Rybár.
Koniec apríla sa niesol v znamení tradícií a folklóru. Každý rok prebieha v našom dome kultúry krajská prehliadka detských folklórnych súborov, ktorú organizuje RKC v Prievidzi a Trenčiansky samosprávny kraj, spoločne s našou obcou. V roku 2010 sa táto súťažná prehliadka konala dňa 24. apríla a predstavili sa na nej ľudové hudby, spevácke skupiny a speváci sólisti v speve aj v hre na hudobnom nástroji. Diváci si mohli porovnať úroveň jednotlivých detských folklórnych súborov v našom kraji v oblasti hudby a spevu.
V posledný aprílový deň sa každý rok koná pred domom kultúry slávnostné vztýčenie vyzdobeného mája, pri ktorom asistujú deti z DFS Domovina s pásmom jarných piesní a tancov. Máj postavili pracovníci obce a potom pozvala početné obecenstvo vedúca DK SNP V. Hulíniová na sledovanie koncertu rómskej kapely pri čerstvo natočenom pive.
V máji si v mnohých rodinách uctili svoje matky a staré matky pri príležitosti Dňa matiek. V obci boli dňa 7.mája 2010 pozvané do obradnej miestnosti matky, ktoré vychovali štyri a viac detí, aby sa im osobne prihovorila a poďakovala im za starostlivosť o početné rodiny starostka obce Ing. H. Kovačová. V dome kultúry potom pokračoval program pre všetky matky slávnostným príhovorom starostky obce, básňou v podaní Mgr. I. Plachej, vystúpením DFS Domovina, koncertom žiakov ZUŠ Nováky a spevom mužov z Klubu dôchodcov Zem. Kostoľany.
Začiatok júna patrí deťom, ktoré oslavujú svoj Medzinárodný deň detí. Venujú sa im v škole, v rodinách aj v obci. Dňa 5. júna, v sobotu odpoludnia, sa zišli deti, menšie aj s rodičmi, v miestnom parku a na parkovisku vedľa domu kultúry, aby sa zabavili pri súťažiach a iných atrakciách. Tu bola aj MINIPLAYBACK SHOW, ktorú uvádzal člen komisie pre kultúru pri OZ Peter Rybár, sem prišli hasiči ENO so svojimi špeciálnymi autami, aby ich predviedli a následne vytvorili bohatú penu, v ktorej sa dosýta vybláznili všetky kategórie detí, k dispozícii mali skákací hrad a neodmysliteľné sladké potešenie, ktoré dostávali ako odmeny za účasť v súťažiach. V tomto roku mali navyše vozenie na koči ťahanom koníkom. Každé dieťa si mohlo vybrať pre seba zaujímavú náplň zábavy, usmiate tváre a veselé výkriky boli odmenou pre organizátorov, ktorými boli pracovníčky domu kultúry. Prialo im aj krásne, slnečné počasie, a tak bol tohtoročný sviatok MDD naozaj vydareným, príjemne prežitým sobotným odpoludním.
Dňa 21. mája 2010 pozvali všetkých záujemcov – rodiny, spolužiakov, priateľov – absolventi, tanečníci, ktorí navštevovali počas výukového roka od septembra 2009 niektorý z kurzov organizovaných Súkromnou základnou umeleckou školou v Prievidzi na záverečný galaprogram. V pestrej palete vystúpení sa vystriedali deti od najmenších, až po tínedžerský vek, ale aj dospelé ženy. Všetci vystupujúci zaujali pohybovou aktivitou, zmyslom pre rytmus, krásnym oblečením. Dokázali, že počas navštevovania kurzov naozaj nezaháľali a získali dobrý pocit z pekných vystúpení , v ktorých sa páčili svojim priaznivcom.
Celý mesiac október sa nesie v znamení Mesiaca úcty k starším ľuďom, preto aj náš kultúrny dom prijal v dňoch 8. a 9. 10. 2010 seniorov z okresu Prievidza, ktorí sa stretli pri už tradičnom kultúrnom podujatí organizovanom RKC Prievidza a Obcou Zem. Kostoľany. Pre veľký záujem klubov dôchodcov – prihlásilo sa ich 21 – bolo podujatie rozdelené do dvoch dní – piatku a soboty.
V piatok 8. októbra vystúpila s otváracím príhovorom riaditeľka RKC Prievidza Mgr. Ľudmila Húsková a starostka obce Ing. Helena Kovačová. Úvod spestrili muži zo speváckej skupiny Borinka z nášho klubu dôchodcov. Potom sa už predstavili kluby: 
Zem. Kostoľany so scénkou Aj taká bola naša mladosť II.
Bojnice zaspievali zmes ľudových piesní
Horná Ves s pásmom Spev a humor – korenie života
Pravenec predviedol ľudové piesne a scénku s bubeníkom
Veľká Lehôtka Ako ženy s fruštikom išli
Sebedražie zaspievali rad piesní s názvom Blúdila pesnička
Kanianka zaujala vystúpením Televízne noviny  
Bystričany nazvali svoj program Spievame pre radosť
Kocurany spievanie ľudových piesní Tam pri Bojniciach malá dedinka.
Sobotňajšie odpoludnie začínala skupina Rozlet zo SZZP Prievidza básňami a piesňami.
Opatovce n. Nitr. takisto vystúpili v speve ľudových piesní
Nováky si zostavili pásmo piesní s názvom Láska k vlasti
Horné Vestenice zaujali predvedením regionálnych zvykov pri sadení stromčekov
Radosť Prievidza pásmo piesní Spievajže si, spievaj
spevácka skupina Dúbrava Necpaly nazvali svoje vystúpenie Nezabudni na slovenské ľudové piesne
Karpatonemecký spolok Tužina sa predstavil nielen v pásme nemeckých ľudových piesní, ale aj zaujímavým krojovaným oblečením
Dolné Vestenice svoju obec prezentovali slovom aj piesňami 
Oslany uviedli žartovnú scénku Dôchodok náš zaslúžený
Nedožery – Brezany sa uviedli vo vystúpení Naša kapela
Kamenec p. Vt. reprezentovala A. Javorčeková spevom piesní.
Po oboch súťažných odpoludniach nasledovalo vyhodnotenie so spoločenským posedením a družnou zábavou v kruhu seniorov z iných klubov dôchodcov. Podujatie má názov Jeseň je dar.
23. októbra 2010, v sobotu odpoludnia, pozvali organizátori občanov do domu kultúry na oberačkové slávnosti. Podujatie pôvodne naplánované na začiatok septembra, utrpelo preložením termínu, a tak sa ho nezúčastnil očakávaný počet návštevníkov. Na jeho začiatku vystúpila starostka obce s príhovorom zameraným na prebiehajúci Mesiac úcty k starším, potom sa predstavili deti z folklórneho súboru Domovina s pásmom oberačkových zvykov a tancami. Súčasťou podujatia bola vo vestibule DK SNP ochutnávka vín z malokarpatskej oblasti, kde si záujemci mohli zakúpiť vína obľúbených značiek. Do tanca a na počúvanie vyhrávala kapela Nominácia.
Pod gesciou Trenčianskeho VÚC, Regionálneho kultúrneho centra v Prievidzi, Obce Zem. Kostoľany sa v sobotu 20. novembra uskutočnil už XXIX. ročník festivalu Krištáľová váza. Cez výberové kolo prešlo 9 súťažiacich, ktorí vo finálovom kole bojovali o víťaznú trofej, z nich dve dievčatá - Natália Píšová a Vanda Vačková – boli domáce reprezentantky. Prítomných okrem samotných súťažiacich pobavila kapela Funky Emotions a Zuzana Feketeová, víťazka z roku 2009. Hlavnú cenu – krištáľovú vázu – si napokon odniesla Eva Cipovová z Lehoty p. Vt. a Cenu diváka domáca Vanda Vačková.
Medzi najbohatšie mesiace v počte podujatí pre obyvateľov patrí určite december. Možno je to už predzvesť blížiacich sa Vianoc a sviatočných dní, ale najmä deti s radosťou pripravujú rôzne vystúpenia a programy pre svojich rodičov, pre obec, domov dôchodcov. Najviac sa vždy tešia na príchod Mikuláša s čertom a anjelmi – v tomto roku chodil po obci v sobotu 4. 12. na koči ťahanom koníkom, navštívil deti v školách, v dome kultúry aj na uliciach, kde napriek zime a mrazu čakali na sladkosti menšie aj väčšie deti, ale ozajstnej zábavy s Mikulášom a čertom sa dočkali v dome kultúry na detskom karnevale.
S príchodom Mikuláša sa rozsvietila vianočná výzdoba v celej obci a vyvrcholením predvianočných slávností bol veľký adventný koncert v nedeľu 12. decembra odpoludnia, ktorý sa celý niesol v znamení Vianoc. Koncert otvorili v úvodnej časti V. Hulíniová, Mgr. I. Plachá, starostka obce Ing. H. Kovačová, členky ZPOZ s hudobníkom J. Kulperom a žiačka ZŠ L. Belicová so sólovým spevom. Ďalšiu časť programu už vyplnili vystúpenia domácich súborov a skupín, ktoré predniesli vianočné sakrálne piesne a koledy v rôznych úpravách.
Pred početným obecenstvom vďačne aplaudujúcim nadšeným výkonom účinkujúcich, sa postupne predstavili: DFS Domovina, deti materskej školy, žiaci základnej školy, detský súbor pri rím. - kat. farnosti , ženský súbor pri rím. – kat. farnosti, súbor Borinka z KD – ženy, súbor Borinka – muži, súbor pri evanjelickej farnosti, ženská skupina ZPOZ.
Až na tomto koncerte si všetci uvedomili – speváci aj diváci, koľko nadšených a talentovaných ľudí má táto obec a aké precízne výkony môžu podať v krásnych vianočných piesňach, ktorými potešili spoluobčanov. Koncert pripravila komisia pre kultúru pri OZ, program uvádzala Mgr. I. Plachá. Na záver si účinkujúci spoločne zaspievali pieseň Šťastie, zdravie, pokoj svätý vinšujeme vám. Celú vianočnú atmosféru dotvárala výzdoba, ozdobený a vysvietený stromček, vianočné koláčiky a zaujímavý vyrezávaný betlehem od rezbára Michala Bartu z Bystričian, ktorý nám ho zapožičal pre túto udalosť.

CIRKEVNÝ  ŽIVOT

Dňa 28. júla 2010 pozvali organizátori záujemcov do evanjelického kostola, kde sa odohral koncert v rámci cyklu Dní Bachovej hudby na Slovensku 2010. Na koncerte odzneli diela barokových umelcov v podaní koncertného majstra v hre na organe Prof. Jána Vladimíra Michalku. Prítomní si okrem tónov podmanivej hudby mohli pozrieť aj nanovo zreštaurovaný oltár kostola.

ŠKOLSTVO
Materská škola
Počet detí zaškoľovaných v MŠ sa nemení - sú otvorené dve triedy a napriek väčšiemu záujmu o umiestnenie detí v MŠ jej kapacity nie sú dostačujúce, takže v tomto roku muselo byť niekoľko detí odmietnutých. O deti sa počas pobytu v MŠ stará rovnaký počet pracovníkov ako v uplynulých rokoch, školu vedie riaditeľka Ľubica Pastieriková. Jej zriaďovateľom je obec.
Pre príjemný pobyt detí v škole jej pracovníčky naplánujú a uskutočnia počas celého školského roka množstvo zaujímavých akcií spoločenského a kultúrneho charakteru, športových a rekreačných podujatí, výlety, ale aj vzdelávacie a náučné akcie. Nechýbajú koncerty, výstavky, návštevy iných predškolských zariadení aj 1. ročníka základnej školy, domova a klubu dôchodcov, príprava programov na besiedky v škôlke i pre obec.
Rozvoju vedomostných a umeleckých základov napomáha aj činnosť detí v divadelnom krúžku a dochádzka na hodiny anglického jazyka pre najmenších, ktoré organizuje škola v spolupráci s jazykovou školou.
Základná škola
Aj pracovníci a žiaci ZŠ v Zem. Kostoľanoch sa môžu pochváliť mnohými aktivitami, ktoré počas roku 2010 pripravili, alebo sa ich zúčastnili. Hoci škola patrí medzi menšie – má 142 žiakov, je plnoorganizovaná. Má síce menší počet žiakov, ale deťom sa pedagogickí pracovníci môžu viac venovať počas vyučovania aj po jeho skončení.
V priebehu roka 2010 prišlo k zásadnej zmene na riadiacich postoch – k 1. januáru 2010 nastúpila na predčasný starobný dôchodok doterajšia riaditeľka Mgr. Eva Fridrichová a k 30. 6. 2010 rozviazala so ZŠ pracovný pomer. Obec ako zriaďovateľ školy vyhlásila výberové konanie na obsadenie miesta riaditeľa ZŠ.
Rada školy uskutočnila konkurz dňa 1. júla 2010, prihlásili sa traja uchádzači, ktorí boli pozvaní do výberového konania. Toho sa zúčastnili dvaja záujemcovia a po pohovoroch vybrala Rada školy doterajšiu zástupkyňu riaditeľa Mgr. Miroslavu Hepnerovú. V ZŠ Zem. Kostoľany pôsobí od r. 1996, najskôr ako učiteľka v 1. – 4. r. , od r. 2008 ako zástupkyňa r. š. 
Od 1. septembra 2010 sa zástupkyňou riaditeľky stala Ing. Eva Lesáková, ktorá vyučovala v ZŠ externe chémiu a bola kmeňovou zamestnankyňou SPŠCH Nováky.
V počte pedagogických a prevádzkových pracovníkov školy žiadne zmeny nenastali – vyučuje 16 pedagogických pracovníkov, z toho dvaja externe a škola zamestnáva 7 nepedagogických zamestnancov. Všetci sa podieľajú na plnení spoločného cieľa – vychovať vedomostne aj telesne zdatných mladých ľudí a pripraviť ich na ďalšie štúdium na zvolených školách. Tento cieľ sa snažia dosiahnuť prostredníctvom vyučovacej činnosti aj v mimoškolskej práci pôsobením v záujmových krúžkoch. Ich ponuka je naozaj pestrá a každý si nájde miesto pre uplatnenie svojho talentu a záujmu v krúžkoch zameraných na šport, umenie, hry aj rozširovanie vedomostí. Najlepšie pripravené a talentované deti posielajú pedagógovia na rôzne žiacke súťaže. Veľmi pekné umiestnenie v nich získali dievčatá v minifutbale, v speváckych a výtvarných súťažiach, v súťaži mladých informatikov.
Okrem týchto aktivít vymysleli a uskutočnili pre deti ďalšie podujatia – besedy, športové súťaže, niektoré v spolupráci s rodičmi, výlety a exkurzie, pripravovali programy pre triedne a školské besiedky, deti pravidelne účinkujú na obradoch ZPOZ a rôznych obecných oslavách. Ktoré dieťa si nenájde možnosť rozvíjania talentu v ponuke ZŠ, má možnosť vybrať si aj na iných miestach našej obce – v DK SNP, TJ Slovan, Dobrovoľný hasičský zbor, cirkev – tí všetci pracujú aj s mládežou, alebo majú otvorenú možnosť dochádzať aj do vzdialenejších zariadení – jazykovej školy, základnej umeleckej školy, aj iných ustanovizní.   
V dňoch 24. – 29. mája 2010 sa žiaci 3. – 6. ročníka zúčastnili školy v prírode v Novoti na Orave.
ŠPORT 
TJ Slovan Zemianske Kostoľany
Najpopulárnejší šport v našej obci – futbal – reprezentujú na súťažiach tri družstvá.  V. lige hrajú muži, v II. triede okresu starší a mladší žiaci. Družstvo dorastu, ktoré hralo v majstrovstve oblasti, bolo od ročníka 2010/2011 zo súťaže odhlásené pre nedostatok hráčov a ďalšie vnútorné problémy klubu.
V jarnej časti ročníka 2009/2010 sa družstvá umiestnili nasledovne: muži – V. liga 6.miesto z pätnástich mužstiev, dorastenci – majstrovstvo oblasti 12. miesto zo šestnástich, mladší žiaci III. trieda okresnej súťaže Juh 8. miesto z deviatich. 
V jesennej časti nového ročníka 2010/2011 dosiahli naši futbalisti takéto výsledky: muži V. liga 6. miesto zo šestnástich mužstiev, starší žiaci II. trieda okresu 7. miesto (predposledné), mladší žiaci II. trieda 6. miesto z ôsmich družstiev. 
Turnaje
Dňa 9. januára 2010 sa konal Novoročný futbalový turnaj na multifunkčnom ihrisku v ZŠ, ktorý organizovala TJ Slovan Zem. Kostoľany. Zúčastnilo sa ho 8 družstiev s pozoruhodnými názvami, ktoré napovedajú, že ani tak nešlo o šport, ako o zábavu a vyplnenie zimného sobotňajšieho odpoludnia. Víťazom sa stalo družstvo trénera D. Dzúrika s aktuálnym názvom Finančná kríza a hráčmi B. Matejovičom, M. Fiom, Š.Livinkom, Š. Hulényim, M. Zvalom, J. Záhonom,, M. Hanckom a R. Preťom. Na ďalších miestach ostali Belasí, Matadori, Dream Team, Capina, Starí páni, Bystričany, Drago.
Významnejší futbalový turnaj s medzinárodným obsadením sa odohral na ihrisku TJ Slovan dňa 3. júla 2010. Celý deň sa domáci organizátori venovali nielen mužom, ktorí hrali futbal, ale aj ich sprievodu – starostom a funkcionárom zo Žulovej v ČR, Oberloisdorfe v Rakúsku a Koszegfalvy v Maďarsku.
Na začiatku bola prehliadka obce pre oficiálnych hostí a potom sa už premiestnil záujem domácich aj hostí na ihrisko, kde sa odohrávali zápasy seniorov aj aktívnych futbalistov. Dospelým bolo ponúknuté občerstvenie – guláš, opekané klobásky, grilované mäso a nápoje, pre deti bol pripravený skákací hrad. V prestávke vystúpili deti zo súboru  Domovina a večer začala priamo na ihrisku diskotéka.
Výsledky turnaja: víťaznú trofej – Pohár starostky obce z rúk Ing. H. Kovačovej prevzali hráči TJ Slovan Zem. Kostoľany, na 2. mieste skončili hráči z Oberloisdorfu, tretí zo Žulovej, štvrtá Koszegfalva. Cenu najlepšieho strelca turnaja prevzal hráč zo Žulovej.
Pretože sobota 3. júla bola mimoriadne teplá, slnečná a horúca, hráči i návštevníci prežili zaujímavé odpoludnie, športové zápolenie a dobré občerstvenie zanechali vo veľkom počte divákov dobrý dojem z príjemne prežitého dňa a vydarenej akcie.
Beh SNP
Z ďalších športových aktivít v obci hodno spomenúť 2. ročník Behu SNP, ktorý organizátori – Obec Zem. Kostoľany, DK SNP, ZŠ a ZO SZPB – pripravili na sobotu 18. septembra 2010. Beh SNP bol určený pre 11 vekových kategórií chlapcov a dievčat, štart a cieľ bol pred budovou ZŠ. Behu sa zúčastnilo 64 pretekárov nielen z našej obce, ale aj z ďalších škôl z okresu. Diplomy a ceny si prevzali deti: 
v I. kategórii MŠ – M. Záhon, Zem. Kostoľany, S. Hraňová, Prievidza, J. Lehotkai, Zem. Kostoľany
v II. kat. chlapci na 100 m – M. Kavor, Koš, J. Mikula, Zem. Kostoľany, M. Lampert, Zem. Kostoľany
v II. kat. dievčatá 100 m – V. Tkáčiková, Zem. Kostoľany, E. Jašková, Prievidza, N. Javornícka, Zem. Kostoľany
v III. kat. chlapci 200 m – L. Páleník, Zem. Kostoľany, R. Freschi, Bojnice, M. Nehéz, Zem. Kostoľany
v III. kat. dievčatá 200 m – B. Píšová, Prievidza, L. Schulaczová, Koš, K. Šuranská, Zem. Kostoľany
vo IV. kat. chlapci 1100 m – L. Turanský, Zem. Kostoľany, M. Bobok, Koš, A. Mrva, Koš
vo IV. kat. dievčatá 1100 m – B. Litwiaková, Koš, Z. Plešková, Bystričany, R. Pálešová, Koš
v V. kat. chlapci 1100 m – R. Litwiak, Koš, J. Krchňavý, Prievidza, P. Turanský, Zem. Kostoľany
v V. kat. dievčatá 1100 m – D. Píšová, Koš, A. Jašková, Prievidza, M. Nižňanská, Zem. Kostoľany
v VI. kat. chlapci 2200 m – D. Šurkala Zem. Kostoľany, L. Kavor, Koš, P. Václavík, Koš
v VI. kat. dievčatá 1100 m – Ľ. Oršulová, Zem. Kostoľany, N. Píšová, Zem. Kostoľany.
Individuálne športy
Niektorí naši občania nie sú registrovaní v žiadnej telovýchovnej organizácii, ale napriek tomu sa športu a telovýchove venujú. Často môžeme stretnúť chodcov, bežcov, cyklistov, ktorí si upevňujú zdravie rýchlym pohybom, iní, najmä mladí muži, dávajú prednosť cvičeniu v posilňovni, ženy trávia voľný čas pri aerobiku či latino rytmoch, skupiny vyznávačov pohybu navštevujú ihriská a telocvičňu, iní chodia na túry do prírody.
Medzi vytrvalých športovcov v našej obci patrí Ing. Štefan Karak. Venoval sa skalolezectvu a turistike, teraz sa zameral na bežecké vytrvalostné preteky a beh do vrchu. Postupným tréningom sa vypracoval na zvládnutie čoraz dlhších pretekov a náročnejších tratí. Chodí pretekať aj do zahraničia a dosahuje popredné umiestnenie vo svojej vekovej kategórii.

MIMORIADNE   UDALOSTI

Povodeň
V závislosti od zmeny počasia sa čoraz častejšie vyskytujú na rôznych miestach krajiny prívalové dažde a následne rozsiahle záplavy. Náš región postihla takáto kalamita 15. augusta 2010, v nedeľu odpoludnia. Mali sme šťastie, že kým do našej obce dorazila veľká voda v rieke Nitra, dovtedy tok zoslabol, a tak voda dosahovala výšku iba niekoľko centimetrov pod okrajom mosta. Pretože v prípade vyliatia toku bola ohrozená časť obce Pod horou, členovia DHZ  Zem. Kostoľany spolu s ochotnými občanmi začali pripravovať zábrany – vrecia s pieskom a členovia krízového štábu v obci spolu so zamestnancami neustále sledovali výstrahy Slovenského hydrometeorologického ústavu (SHMÚ), aby v prípade ohrozenia mohli reagovať na vzniknutú situáciu. Miestnym rozhlasom boli občania upozornení na 3. stupeň povodňového nebezpečenstva  pre oblasť Nitry a Handlovky. Povodeň na Hornej Nitre najviac zasiahla mestá Handlovú a Prievidzu, ako aj všetky ďalšie obce v povodí rieky Handlovka.
Požiar smetiarskeho auta
Dňa 17. decembra 2010 sa v miestnej časti Pažite stala v prvom rade nepríjemná, ale aj nebezpečná udalosť – pri zbere komunálneho odpadu začalo horieť smetiarske auto vo vlastníctve VEPOS Nováky. Na miesto boli privolaní hasiči z Hasičského a záchranného zboru z Prievidze, ktorí vysypaný obsah auta uhasili. Následným prešetrovaním sa zistilo, že auto prevážalo v sudoch z VÚ Zem. Kostoľany neznámy odpad, takže mohlo dôjsť k ohrozeniu obyvateľov na uvedenej ulici. Vyšetrovanie prevzala štátna aj vojenská polícia.

POČASIE
         Časté výkyvy počasia nás naučili pozerať nielen na oblohu, ale hlavne na televízne obrazovky, alebo sa započúvať do rozhlasových správ, ktoré nás oboznamujú s vývojom počasia na aktuálny deň aj dni nasledujúce. Okrem iných správ sa vyskytujú aj výstrahy SHMÚ na nebezpečenstvo prudkého vetra, búrok, povodní, snehových zrážok. Vydávajú ich preto, aby sa ľudia stihli pripraviť a neboli nepríjemne prekvapení pri týchto živelných udalostiach.
Rok 2010 sa u nás našťastie nevyznačoval týmito katastrofami, patril medzi obvyklé s občasnými vybočeniami. V januári sme si užili aj trošku snehu, ktorý sa však po prudkom oteplení stratil, viac ho napadlo vo februári – až 30 cm – to je jav, ktorý u nás nebýva každú zimu. Najviac práce majú cestári a pracovníci na údržbe ciest. U nás v obci jej pracovníci odhrabávajú sneh z chodníkov mechanizmami každý deň aj viackrát, nehľadiac na soboty, nedele, ráno či večer. Všetky cesty v obci aj chodníky sú prejazdné, pred domami odhadzujú sneh ich majitelia. Štátna cesta bola v stredu 3. februára, ale aj v iných dňoch najmä v ranných a večerných hodinách zjazdná pri neustálom snežení len pri veľmi nízkej rýchlosti, pretože pod snehom bola vozovka zľadovatená. Kto nemusel, radšej autom nevychádzal, vodiči si na ceste dávali veľký pozor. Ostatní si užívali krásne, zasnežené okolie a deti aj lyžovačku. Mrazy povolili až v polovici mesiaca a sneh aj tak zostáva , no denné teploty už vystupujú na nulu, v noci mrzne.
V marci už obyčajne začínajú prvé jarné práce – upratovanie, vyhrabávanie, sadenie. Tento rok sme ešte neodložili šály, čiapky, rukavice, teplú obuv ani v polovici mesiaca. I keď sneh už väčšinou zmizol, občas pripadne niekoľko centimetrov a spolu s chladným vetrom vytvára zimný charakter počasia.
Kabáty sme ešte neodložili ani v apríli, lebo denné teploty nevystupujú nad 10 °C. Oteplilo sa až v polovici mesiaca a pekne, teplo bolo až v poslednom aprílovom týždni. Celý máj sme prežívali daždivé a smutné dni, je chladno, celkovo vládne depresívna nálada. Pôda je rozmočená, potoky a rieky plné. Tak dlho trvajúci daždivý mesiac máj na našom území nezaznamenali 140 rokov! Povodne, ktoré nás síce obišli, mali najhorší ráz za posledné storočia.
Jún a júl už boli typické letné, v júli dokonca prišli až tropické teplá, horúčavy spôsobovali teploty 31 – 35 °C, v noci bolo okolo 20 °C. Prejavuje sa už sucho, hasiči od 15. 7. vydali zákaz vypaľovania  lesných porastov, konárov a suchej trávy.
August bol striedavý – pekné dni so slnečným počasím vystriedali daždivé, prinášajúce hojné množstvo vody.
Jeseň prišla typická, s príjemnými dňami a nočným poklesom teplôt. Nezvyčajne teplý bol mesiac november, u nás vystúpila denná teplota na 12 – 15 °C, takže na niektorých miestach Slovenska padli teplotné rekordy.
December bol studený, ale po mrazivých a zasnežených dňoch prišlo pred Vianocami oteplenie, sneh sa úplne roztopil a na Vianoce pršalo. Po vianočných dňoch znova napadol sneh a ochladilo sa, takže Silvester a Nový rok je znova mrazivý, zasnežený, nočné teploty -13 až -18 °C, cez deň -6 až -8 °C.
ZÁVER

Rok 2010 bol naozaj bohatý a pestrý tak na politické pohyby a s nimi súvisiace zmeny, ako aj na spoločenské podujatia. Nie sú všetky zachytené na stránkach kroniky, iba tie najvýznamnejšie a oslovujúce najväčší počet našich občanov. Samozrejme, že mnohí jednotlivci aj skupiny obyvateľov prežívali uplynulý rok zo svojho pohľadu ináč – mnohí radostne, iní tragicky, ale taký pestrý je celý náš život. Plynie neuveriteľne rýchlo, priam preteká pomedzi prsty. Niektorí tento tok času chcú spomaliť, iní zrýchliť, s nádejou na bezproblémovú budúcnosť. Tá zatiaľ neprichádza, takže podaktorí prepadajú beznádeji a rezignácii. Optimistickejšie typy vedia nájsť v každodennom dianí vždy niečo pekné, čo ich naplní radostnými pocitmi a vzpruží ich pre ďalšie dni.
V živote každého nášho občana sa takéto momenty vyskytujú, každý prežil ten svoj rok po svojom, sám alebo v spoločenstve iných – rodiny, susedov, priateľov. Niektoré mená sa nám v kronike opakujú častejšie, iné tam nie sú vôbec. Určite sa lepšie číta aj píše o udalostiach pekných a milých ako tragických, určite sa nájdu uspokojivé javy v spolunažívaní ľudí, sem – tam sa ešte pohašteria nielen deti, ale aj dospelí niekedy pre úplné maličkosti. Až s odstupom času si človek uvedomí, že je mrhaním času rozčuľovať sa nad netolerantnosťou, sebectvom a hlúposťou, nikto ich z povahy ľudí nevymetie.
Našťastie možno konštatovať, že aj v našej obci žijú ľudia s dobrými úmyslami a vlastnosťami, a že ešte nikdy neboli prekročené medze slušného a dôstojného spolunažívania nejakým obzvlášť hrubým a drastickým spôsobom. Väčšina občanov má pochopenie pre iných a mnohí dokážu pomôcť blížnemu aj pri vlastnej nezávideniahodnej životnej situácii.
Skrátka, rok 2010 niekto môže ohodnotiť slovami – prežili sme ho dobre, iní – prežili sme ho zle, alebo len – prežili sme.